Kvinner med ønske om en moderat og naturlig brystforstørring, og som har overskudd av eget fett et annet sted på kroppen, er egnet for denne typen operasjon. Mange kvinner erfarer at det er vanskeligere å slanke bort fett i enkelte områder. Eksempler på slike områder er på nedre, midtre del av magen, hoftene og innside eller utside lår. Samtidig har brystene av forskjellige grunner blitt mindre eller endret fasong. Ved å flytte på eget fett kan de nevnte områdene skulptureres ved hjelp av fettsuging, samtidig som fettet som hentes ut brukes til å forme brystene og gi mer volum. De som kanskje er aller best egnet for denne typen inngrep, er kvinner som etter svangerskap og amming mister fasong og volum i brystene, og som opplever at brystene er litt løse og har ekstra hud. En annen gruppe som egner seg godt for brystforstørring med eget fett er kvinner som har fjernet silikonprotesene, og som etter dette ønsker en moderat økning av brystenes volum. Brystenes fasong kan påvirkes i noen grad ved denne metoden. Primært gir metoden riktignok volumøkning uten at fasongen blir stort påvirket. Kvinner som har fjernet kul i brystet, eller har fjernet en del av brystet, og som resultat har mistet både volum og fasong, egner seg også godt for denne typen fettransplantasjon. Bonusen er både større bryster med mer naturlig fasong, og flatere mage og/eller mindre lår.